"Verdens dejligste Pige i København," skriver Berlingske Tidende onsdag den 26. oktober 1955. Audrey Hepburn var aftenen før sammen med sin mand, skuespilleren Mel Ferrer, på en kort visit mellem to maskiner i Kastrup Lufthavn. Berlingskes mandlige udsendte svømmede helt hen: "En lille Pige i flade Sko kom i Gaar i Audrey Hepburns aldeles bedaarende Skikkelse til København - Var hun saa - en naturel - vores allesammens Drømmepige... - Ja...Ansigtet helt og Holdent "Prinsessens" og "Sabrinas" med Haaret strittet ud i en Hestehaledusk godt væk fra Ørerne, der i deres anatomiske Fuldkommenhed opforderede den samlede maskuline Verdenspresse til største Selvbeherskelse."

Besøget sluttede med, at parret havde hørt om Danmarks vidunderlige røgede laks, og fluks blev der fremskaffet et glinsende eksemplar. "Et maaske noget materialistisk, duftende Minde sammenlignet med de æteriske fornemmelser, som verdens Dejligste Pige lod blive tilbage som et Minde hos alle os, der stod tilbage..." slutter Berlingskes henførte.